Man beken skuld vir moord op Olimpiese medaljewenner | Maroela Media
Denis Ten van Kazachstan in Februarie 2018 by die Gangneung-ysskaatsbaan tydens die Winter Olimpiese Spele in Gangneung in Suid-Korea. Foto: David J. Phillip/AP
Owerhede in Kazachstan het Vrydag gesê ŉ man is in hegtenis geneem nadat hy erken het dat hy die Olimpiese figuurskaatser, Denis Ten, vermoor het.
Berik Zhuyrektayev, die staatsaanklaer, het in ŉ verklaring gesê Nuraly Kiyasov het in die teenwoordigheid van sy prokureur skuld beken terwyl hy oor die 25-jarige figuurskaatser se dood ondervra is. Die aanklaer het nie meer besonderhede bekendgemaak oor wat presies Kiyasov aan die polisie gesê het nie.
ŉ Tweede man, Arman Kudaibergenov, word nou deur die polisie gesoek in verband met Ten se moord.
Ten is Donderdag in Almaty, sy tuisstad, doodgesteek tydens ŉ rusie met mense wat glo die spieëltjies van sy motor af wou steel. Hy het talle steekwonde opgedoen en het in ŉ hospitaal weens erge bloedverlies gesterf.
Sy dood het skokgolwe deur die land gestuur.
Die Kazinform-nuusagentskap berig Kiyasov is Vrydag onder sterk polisiebewaking na die misdaadtoneel geneem as deel van die ondersoek.
Ten het in 2014 in Sochi in Rusland op die Winter Olimpiese Spele ŉ bronsmedalje gewen en daarmee Kazachstan se eerste Olimpiese medaljewenner in figuurskaats geword. Hy het in 2015 die Vier Vastelande figuurskaats-kampioenskap gewen en was ook in 2013 ŉ silwermedaljewenner in ŉ wêreldkampioenskap.
Ten het die afgelope paar jaar met beserings gesukkel en kon in Februarie op die Olimpiese Spele in Pyeongchang net ŉ 27ste plek behaal.